Franchoé-Jean Lefebvre d'La Barre obin Gvailler d'La Barre l'est né el 12 éd séctème 1745 à ch' catieu d' Férolles-in-Brie et pi l'est défuncté au 1er éd juilet 1766 à Advile. Ch'est un jonne nobe condané, pour blasfème et pi sacrilège, pèr ch' tribunal d'Advile, pis pèr l' Grande-Cambe d'ech Parlémint d' Paris. Apré avoér passé el tchéstion ordinaire pi éstrordinaire dins l'cambe éd torture, il o té décapité pèr ch' borieu Samson et pi il o té échté dins ch' fu.